Owura Akwasi Boadi Akrobeto yɛ onipa bi a n’abrabɔm nsɛm hyɛ yɛn nkuran pa ara. Sɛdeɛ mpanimfoɔ ka no, ‘Ɔsoro boa deɛ ɔboa ne ho’ ɛnna aburuburo nkosua, adeɛ a ɛbɛyɛ yie nsɛe da.
Wɔwoo Owura Akwasi Boadi Obubuo 18, 1962 wɔ Asante mantam mu. Ɔfiri Ayirebi a ɛwɔ Akyem Ɔda wɔ Atɔeɛ Mantam mu.
Ɔhyɛɛ ne sukuu ase wɔ Akyem Ayerebi L/A Mfitiaseɛ ne Adantam sukuu mu, ɛnna ɔwiee afe 1979 mu. Ɛwom sɛ wantumi antwa ne sɔhwɛ ankɔ sukuu annuru akyire deɛ, nanso ɔde n’abrabɔ ne n’adwumaden akyerɛ sɛ, ɛnyɛ sukuu ne nwomasua nko ara na ɛma onipa di yie wɔ asetenam.
Akrobeto nni abodin krataa biara a ɛkyerɛ sɛ wagye nteteɛ wɔ suapɔn biara mu wɔ Ghana ha, nanso sɛ yɛrekan ɔman yi animdefoɔ ne animuonyamfoɔ a, yɛrentumi nyi no mfiri mu mma no nyɛ yie.
Akrobeto hyɛɛ n’adwuma ase sɛ nsɛnkwaayini mfeɛ pii a atwam. Ɔne Kristo Asafo ahwɛgroɔ kuo a Onimuonyamfoɔ Kwadwo Safo Kantanka teeɛ no bɔɔ mu yɛɛ adwuma. Nnipa binom a Akrobeto ne wɔn dii dwuma saa berɛ no ne Agya Koo, Mercy Asiedu (Asaabea) ne Nkɔmmɔdɛ. Ahwɛgorɔ kuo yi goroo wɔ Key Soap Kɔnsɛt Paati ase wɔ beaeɛ a wɔyi sini wɔ ɔman yi mu no.
Ɛsiane adwumaden, ahofama, ahobrɛaseɛ ne nteteɛ pa a Kristo Asafo de maa no nti, Akrobeto dwumadie sɛ sinitwani no bɛtuu mpɔn maa nnipa nyinaa ani bɛgyee ne ho pa ara. Yei nti, wɔde no dii dwuma ahoroɔ bebree wɔ Key Soap Kɔnsɛt Paati dwumadie mu.
Ɛnnɛ, sɛ yɛrebu nnipa a wɔn dwumadie sɔ ani na wɔagye din wɔ sinitwa adwuma no mu pa ara, Akrobeto da mu fua. Ɔka nnipa a wɔaboa ama Kumase Sinitwa kuo no atumi agye nhini no ho. Ɛde rebɛsi ɛnnɛ yi nyinaa, sɛ wɔtwa sini bi na Akrobeto nka ho a, nnipa dodoɔ no ara ani nnye ho sɛ wɔbɛhwɛ sini no ɛfiri sɛ, wayɛ Ahoampamu gyeene wɔ sinitwa adwuma no mu.
Ɔdɔ ne ahofama a ɔwɔ ma n’adwuma nti, berɛ a Kumase Sinitwa kuo no adwuma brɛɛ ase mpo, ɔsane de ne ho kɔdɔm Despite adwumakuo no. Ɛhɔ nso, ɔdanee n’adwuma sɛ sinitwani no bɛyɛɛ obi a ɔkenkan kaseɛbɔ wɔ TV so. Anokwa, Akrobeto akyerɛ sɛ mmerɛ redane a na wadane wo ho bi ampa.
Nokwasɛm ne sɛ, onipa biara a ɔnim Akrobeto yie no bɛgye atom sɛ, ɛfiri tete de bɛsi ɛnnɛ yi nyinaa, ne dwumadie da so ara yɛ anika na onipa biara nso ani gye ne ho.
Ɛwom sɛ Akrobeto nni abodin krataa anaasɛ wantumi ankɔ sukuu annuru akyire deɛ, nanso wabɛyɛ kokurommoti a yɛnsane ne ho mmɔ pɔ wɔ sinitwa adwuma no mu. Ɛnnɛ, n’akatua a ɔgye no mpo boro nnipa binom a wɔakɔ sukuu aduru akyire no deɛ so bebree.
Ɛba no din nso a, wagye bi wɔ wiase nyinaa. Ɛfiri berɛ a ɔhyɛɛ aseɛ kenkann kaseɛbɔ wɔ UTV so no, aborɔfo binom a wɔmfiri Abibirem mpo akyerɛ ne mmɔdemmɔ no ho anisɔ kɛseɛ pa ara. Wɔde ne sereɛ ne ne kasa mpo ahyehyɛ sini ahodoɔ a wɔde yi nsɛnkwaa mu. Yei kyerɛ sɛdeɛ wiase nyinaa akyerɛ sɛ, wɔn ani gye n’hofama ne ne mmɔdemmɔ no ho pa ara.
Ɛba no agyapadeɛ biara a onipa bɛtumi ayɛ ama n’ani agye wɔ asetenam a, Akrobeto ayɛ ne nyinaa bi. Bio nso, wagye abasobɔdeɛ ahoroɔ bebree wɔ ne dwumadie nyinaa mu. Akyɛdeɛ a nnwumakuo ne nnipa atitire binom de ama no nso deɛ, yɛnka. Sika nso deɛ, wanya bebree kwa.
Tɔfabɔ
Yɛhwɛ sɛdeɛ Akrobeto de n’adom akyɛdeɛ, n’ahoɔden, n’ahofama, ne ne mmɔdemmɔ atumi ayɛ nnepa pii wɔ asetenam wɔ berɛ a nwomasua anaa abodin biara nka ho no a, ɛma yɛhunu sɛ, biribiara a yɛbɔ mu mmɔden wɔ asetenam no, ɛsɛ sɛ yɛyere yɛn ho na yɛyɛ no yie.
Afei nso, ɛnsɛ sɛ yɛdwene sɛ nwomasua nko ara ne ɔkwan a onipa bɛtumi afa so adi yie wɔ asetenam. Mmom, sɛ yɛwɔ ɔdom akyɛdeɛ bi anaasɛ biribi a yɛbɛtumi de yɛn nsa ayɛ a, ɛsɛ sɛ yɛma yɛn ani ku ho na yɛyɛ no yie.
Bio, ɛnsɛ sɛ fɛreɛ nti, yɛka yɛn dom akyɛdeɛ hyɛ anaasɛ yɛtwetwe yɛn ho wɔ nneɛma binom a yɛbɛtumi ayɛ mu. Sɛdeɛ mpanimfoɔ ka no, ‘Agorɔ ne fam’ nti, akwannya biara a wobɛnya no, bɔ mmɔden sɛ wobɛyere wo ho ayɛ deɛ wotumi yɛ biara na woyɛ no yie nso.
